2.

Euroopa Parlamendi 24. aprilli 2007. aasta resolutsioon tähelepanekutega, mis on Euroopa Liidu 2005. eelarveaasta üldeelarve täitmisele heakskiidu andmist käsitleva otsuse lahutamatu osa, V jagu - kontrollikoda (C6-0468/2006 - 2006/2074(DEC))

Euroopa Parlament,

- võttes arvesse Euroopa Liidu 2005. eelarveaasta üldeelarvet [1];

- võttes arvesse Euroopa ühenduste 2005. eelarveaasta lõplikke raamatupidamise aastaaruandeid - I köide (C6-0468/2006) [2];

- võttes arvesse kontrollikoja aastaaruannet 2005. eelarveaasta eelarve täitmise kohta ja kontrollikoja eriaruandeid koos auditeeritud institutsioonide vastustega [3];

- võttes arvesse vastavalt EÜ asutamislepingu artiklile 248 tehtud kontrollikoja avaldust, mis kinnitab raamatupidamiskontode usaldatavust ja nende aluseks olevate tehingute seaduslikkust ja korrektsust; [4]

- võttes arvesse EÜ asutamislepingu artikli 272 lõiget 10 ja artikleid 274, 275 ja 276;

- võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [5] eriti selle artikleid 50, 86, 145, 146 ja 147;

- võttes arvesse kodukorra artiklit 71 ja V lisa;

- võttes arvesse eelarvekontrollikomisjoni raportit (A6-0107/2007),

1. märgib, et 2005. aastal oli kontrollikoja kasutada kulukohustuste assigneeringuid 107548618,24 euro ulatuses, millest kasutati 87,22%;

2. märgib, et pärast tekkepõhise raamatupidamise kasutuselevõtmist 1. jaanuarist 2005 ilmneb kontrollikoja 2005. aasta raamatupidamisaruannetest negatiivne majandustulemus (16820000 eurot) ning kohustused ületavad varasid 11450000 euro võrra;

3. tuletab meelde, et kontrollikoja 2005. eelarveaasta raamatupidamist (nagu ka 2004. eelarveaastal) auditeeris organisatsiooniväline ettevõte KPMG, mis jõudis järeldusele, et:

"juuresolevad raamatupidamisaruanded annavad vastavalt nõukogu 25. juuni 2002. aasta määrusele (EÜ, Euratom) nr 1605/2002, rakenduseeskirjadele, üldtunnustatud raamatupidamispõhimõtetele ja Euroopa Kontrollikoja sise-eeskirjadele tõese ja erapooletu ülevaate Euroopa Kontrollikoja varadest ja finantsolukorrast 31. detsembril 2005 ja nimetatud kuupäeval lõppenud eelarveaasta majandustulemustest ning tuludest ja kuludest."

4. märgib samas, et KPMG arvestas nimetatud avalduse tegemisel kontrollikoja liikmete pensionitega seotud paranduste sisseviimist raamatupidamisse, mis võivad seoses kõnealuse käsitlusega vajalikuks osutuda, pidades silmas, et asjaomane raamatupidamisstandard nr 12 oli kõnealusel ajal läbivaatamisel; tõstab esile, et komisjoni peaarvepidaja võttis läbivaadatud standardi vastu 2006. aasta oktoobris;

5. tuletab meelde, et oma 2004. aasta raamatupidamisarvestuses kirjendas kontrollikoda esmakordselt oma liikmete pensionieraldise koos pikaajalise nõudega liikmesriikidele summas 43689621 eurot; eraldise summa arvutamisel võeti aluseks Euroopa Ühenduse teostatud kindlustusmatemaatiline analüüs;

6. märgib, et samaväärse liikmete pensionieraldise puudumisel ilmneb kontrollikoja 2005. aasta bilansist 16800000 euro suurune puudujääk (võrreldes 2004. aasta bilansis kajastatud varade ja kohustustega);

7. usub, et bilanssi tuleks arvata nii kohustus tulevaste pensionimaksete eest kui ka pikaajaline nõue liikmesriikidele seoses pensionisüsteemi rahastamise nendepoolse tagamisega, et kajastada 1. jaanuarist 2005 kohaldatava tekkepõhise raamatupidamise põhimõtteid;

8. tunnistab, et kontrollikoda on asjakohast raamatupidamisstandardit õigesti kohaldanud; väljendab samas muret praeguse olukorra üle seoses kontrollikoja bilansiga, mille kohaselt kontrollikoja liikmete tulevased pensionid on arvatud kohustuste hulka, samas kui neid tasakaalustavad varad puuduvad; märgib ilmselget selgitust, et liikmesriikide tagatist seoses kõnealuste pensioniõigustega ei saa õigustatult lugeda varaks komisjoni raamatupidamisstandardi nr 12 tähenduses (töötajate hüvitised);

9. märgib murelikult kontrollikoja raskusi leida EPSO korraldatud konkurssidelt mitmele ametikohale kvalifitseeritud töötajaid;

10. tuletab meelde, et kontrollikoja president hr Weber mainis 14. novembril 2005. aastal Strasbourg'is peetud kõnes eelarvekontrollikomisjonile, et kontrollikoda tegeleb oma organisatsiooni ja meetodite isehindamisega, millele järgneb vastastikune eksperdihinnang;

11. väljendab taas kord lootust, et enne järgmist laienemist on võimalik kontrollikojale välja töötada ratsionaalsem struktuur; palub kontrollikojal kaaluda olemasolevaid mudeleid, pidades silmas kontrollikoja liikmete üldarvu vähendamist; kutsub üles arutama ettepanekuid võtta kasutusele Euroopa Keskpanga nõukogu suhtes kohaldatav rotatsioonisüsteem või ühe peaaudiitoriga süsteem;

12. märgib kontrollikoja tegevusaruandele viidates, et 2005. aastal otsustas kontrollikoda alustada isehindamist, tuginedes avaliku halduse eest vastutavate ELi ministrite koostöö tulemusena Euroopa Avaliku Halduse Instituudi ja avalike teenuste uuendamise grupi (Innovative Public Service Group) poolt ühiselt väljatöötatud ühise hindamisraamistiku (CAF) mudelile;

13. tervitab kontrollikoja vastustes raportööri küsimustikule sisalduvat teavet selle kohta, et pärast nimetatud isehindamist on kontrollikoda vastu võtnud tegevuskava ning selle rakendamine on alanud meetmetega, mis hõlmavad laia hulka valdkondi, nagu lähetus- ja strateegilised eesmärgid, programmitöö ja tulemuslikkuse mõõtmine, auditeerimismetoodika, inimressursside strateegia, sise- ja välissuhted ning halduskord;

14. märgib, et tegevuskava läbib vastastikuse eksperdihinnangu protsessi ja et kontrollikoja president tutvustab tegevuskava sisu lähemalt oma ettekandes kontrollikoja 2007. aasta tööprogrammi kohta;

15. märgib seoses liikmete finantshuvide deklaratsioonidega, et vastavalt kontrollikoja tegevusjuhendile edastavad kontrollikoja liikmed oma finantshuvide ja muude varade (sealhulgas aktsiad, vahetusvõlakirjad ja investeerimissertifikaadid ning maa ja kinnisvara, lisaks abikaasa kutsetegevus) deklaratsiooni kontrollikoja presidendile, kes säilitab neid konfidentsiaalselt, ning et nimetatud deklaratsioone ei avaldata;

16. sedastab, et põhimõtteliselt ja läbipaistvuse huvides tuleks kõigi ELi institutsioonide liikmetelt nõuda finantshuvide deklaratsiooni esitamist, mis peaks olema avaliku registri kaudu kättesaadav Internetis; palub kontrollikojal teavitada Euroopa Parlamenti 30. septembriks 2007, milliseid asjakohaseid meetmeid ta kavatseb võtta;

17. tuletab meelde, et Euroopa Kohus on Euroopa Parlamendi soovitusel moodustanud töörühma, et uurida, kas tuleks kõne alla muuhulgas tema liikmete finantshuvide deklareerimise nõue; on seisukohal, et nimetatud küsimus võiks kuuluda kontrollikoja praeguse isehindamise ja vastastikuse eksperdihinnangu protsessi juurde.

[1] ELT L 60, 8.3.2005.

[2] ELT C 264, 31.10.2006, lk 1.

[3] ELT C 263, 31.10.2006, lk 1.

[4] ELT C 263, 31.10.2006, lk 10.

[5] EÜT L 248, 16.9.2002, lk 1. Määrust on muudetud määrusega (EÜ, Euratom) nr 1995/2006 (ELT L 390, 30.12.2006, lk 1).

--------------------------------------------------